VEGA præsenterer

**Pophits med varme afrikanske rytmer fra Nico & Vinz**

*Der er fuld gang i karrieren for Nico & Vinz, der storhittede med singlen ”Am I Wrong”, som gjorde dem til verdensstjerner på rekordtid. Nu kan de opleves den 19. oktober, når de spiller deres poppede toner tilsat afrikanske rytmer i Lille VEGA.*

Bag navnene Nico & Vinz gemmer sig de to unge musikere Nicolas Sereba og Vincent Dery.

På blot et år har Nico & Vinz skabt sig et navn på den internationale musikscene. ”Am I Wrong” har været nummer et på hitlister i over 40 lande, og drengene har været på været på turné med Bruno Mars, Usher og Talyor Swift.

Nico & Vinz mødte hinanden tilbage i 2009, og der opstod hurtigt fælles ambitioner og drømme på vegne af den dansable popmusik, duoen var begyndt at producere.

Drengene har begge rødder i afrikansk kultur, og de har taget den del af deres baggrund med sig i musikken. Nico & Vinz produktioner er sprængfyldt med bløde synth-toner, som akkompagnerer afrikansk-inspirerede beats.

Bandet startede med at udgive musik under navnet Envy og vandt i 2011 talent konkurrencen Taubertal Open Air Festival World Emergenza Final. Kort tid herefter røg deres mixtape ud og skabte en stor hype omkring den fremadstormende duo. I 2012 udgav Envy deres debutalbum *The Magic Soup and the Bittersweet Faces*, hvor singlen ”One Song” røg direkte ind på den norske Single Chart.

To år efter udgav duoen deres debutalbum *Black Star Elephant* under deres nye alias. Albummet sendte dem på lange verdensturné med optrædener i Jimmy Kimmel og Ellen Generes tv-shows. Albummet er en unik smeltedigel af pop, reggae, hiphop, soul og vestafrikanske rytmer. Gaffa skrev bl.a. om albummet:

*”Uafhængig af tid, fordi vi i lyden er et sted mellem 70'ernes world beat a la Paul Simon, 80'ernes new wave/rock a la The Police og mere nutidig popmusik a la ja, Nico & Vinz. Uafhængigt af sted, fordi de to unge herrer fra Oslo nok er født og opvokset i Skandinavien, men i den grad trækker på deres afrikanske rødder i musikken”.*

I 2016 udkom ep´en *Cornerstone*, der er indspillet i Los Angeles og består af fem singler, som spænder ligeså bredt genremæssigt som debutalbummet. Singlen ”Thats How I Know” blev en højdespringer på den norske og australske hitliste.

**Fakta om koncerten
​**Nico & Vinz (NO)
Torsdag den 19. oktober kl. 21.00
Lille VEGA, Enghavevej 40, 1674 København V
Billetpris 200 kr. + gebyr
Billetsalget starter tirsdag den 30. maj via vega.dk og Ticketmaster